Ersame grote unde wes wii gudes vormogen tovoren. Heren unde guden vrunde. Juwe breve, de eyne up den midweken na palmen unde de andere des dinxsdages na der octaven to paesschen gescreven, entfengen wii nu zementliken en mandage negest vorleden. Unde alse gi in deme ersten juwen breyve scriven van welken, de van hir uth hannep unde cabelgarn tor Narwe ward willen hebben to vørende, umme dat van dar vordan in de ryke to schickende etc.: leven heren, wol dat hir ichteswelke hannep unde cabelgarn tor Narwe ward wolden geladen hebben, so hebben wii dat doch bespert unde torugge gedreven und wolden des nycht steden unde willen dat ok vorbat also vorwaren unde benemeliken, dat sodanes gudes bynnen desseme orloge van hir uth in de riike nycht zal werden geschicket, und hebben dat den heren van der Riige unde Pernouw mit der avescrift juwes brewes also benalet. – – – – Gescreven, under unsem secrete, int jar etc. xxviij, des sunavendes Georgii martiris. Borgermeistere unde rathmanne to Darpte. Adress: Den erzamen, wisen mannen, heren borgermeistern unde rathmannen der stat Revele, myt werdicheide detur.